

**Совет за соработка меѓу Владата и граѓанското општество**

 **Н А Ц Р Т - З А П И С Н ИК**

од Четвртата седница на Советот за соработка меѓу Владата и граѓанското општество

одржана на 25.9.2025 година

 Скопје, септември 2025 година

 **Н А Ц Р Т - З А П И С Н И К**

од Четвртата седница на Советот за соработка меѓу Владата и граѓанското општество,

одржана на 25.9.2025 година

Седницата започна во 11:00 часот.

Со седницата претседаваше претседателката на Советот, Никица Кусиникова-Здружение Конект Скопје.

На седницата присуствуваа членовите: Лидија Најдова-Ниневска-Министерство за внатрешни работи, Бојана Босилкова-Министерство за правда, Суеда Бајрами-Министерство за односи меѓу заедниците, Даница Насова Иванова-Министерство за европски прашања, Елизабета Поп-Ангелова-Министерство за економија и труд, Александра Крстеска Ангеловска-Министерство за социјална политика, демографија и млади, Стефан Вангелски- Министерство за локална самоуправа, Снежана Ристовска-Министерство за култура и туризам, Оливера Јакшиќ Транталовска-Министерство за дигитална трансформација, Лендита Дика - Министерство за животна средина и просторно планирање, Дарко Димов - Македонски центар за меѓународна соработка, Скопје, Дарко Аврамовски-Коалиција на здруженија на граѓани „Сите за правично судење“, Maja Атанасова-Македонско здружение на млади правници-МЗМП, Скопје, Беба Жагар-Институт за европска политика, Скопје, Сузана Стојановска- Здружение на рехабилитација и инклузија на лица со даунов синдром Дневен центар Доза Среќа, Скопје, Мартина Иљаз-Здружение Иницијатива за економски развој на Ромите РЕДИ, Скопје, Мартина Станковиќ-Сојуз-Национален совет за родова рамноправност, Скопје, Андреј Сених-Здружение за поддршка на луѓето кои живеат со ХИВ-Заедно посилни, Скопје, Емилиа Ѓероска - Здружение на граѓани за унапредување на развојните процеси ПРО Локал Битола, Зоран Димов-Здружение Ромски Деловен Информативен Центар на Македонија – ЗРДИЦМ, Скопје, Данче Даниловска Бајдевска-Фондација за интернет и општество Метаморфозис, Скопје и Драгица Вучковиќ-Здружение за заштита на околината и дрвото Екодрводекор, Битола.

Нa седницата не присуствуваа членовите на Советот или нивните заменици: Ангелина Јакимовска или Оливера Маркоска Ивановски-Министерство за финансии, Бесник Бајрами или Јелена Арсова-Министерство за здравство, Весна Виѓњевиќ или Александра Анчева-Министерство за образование и наука, Моника Илиоска Кантарџиоска или Томислав Гајтаноски-Коалиција на младински организаци СЕГА, Прилеп.

На седницата на Советот присуствуваа и претставници на Генералниот секретаријат: Весна Тасевска и Миа Деспотовска од Секторот за анализа на политиките и координација и Илир Османи-Кабинет на заменикот на претседателот на Владата задолжен за политики на добро владеење.

На покана на претседателката на Советот, на седницата присуствуваа и: Светлана Ѓукиќ, тим лидер на проектот „Техничка поддршка за унапредување на овозможувачката средина за граѓанските организации во Република Северна Македонија“, финансиран од Европската унија, Зоран Илиевски, експерт и Немања Ненадиќ, експерт.

\*

\* \*

Врз основа на Предлогот на дневниот ред, Советот за соработка меѓу Владата и граѓанското општество го утврди следниов:

 **Д Н Е В Е Н Р Е Д**

* Усвојување на Записникот од Третата седница на Советот, одржана на 18.6.2025 година
1. Предлог-Деловник за работа на Советот за соработка меѓу Владата и граѓанското општество
2. Предлог-Програма за работа на Советот за соработка меѓу Владата и граѓанското општество 2025-2026
3. Предлози за изменување и дополнување на Законот за здруженија и фондации
4. Извештај за финансирање на програмски активности на здруженија и фондации од буџетот на органите на државна управа и единиците на локалната самоуправа во 2024 година
5. Извештај за учеството на претставници на Советот за соработка меѓу Владата и граѓанското општество во работата на Комисијата за распределба на финансиски средства наменети за програмските активности на здруженијата и фондациите од Буџетот на Министерството за односи меѓу заедниците, во својство на член и заменик член
6. Номинирање на еден претставник на граѓанското општество во работна група за подготвување Нацрт Стратегија за транспарентност (2027-2029)
7. Прашања и предлози

\*

\* \*

Советот за соработка меѓу Владата и граѓанското општество едногласно и без забелешки го усвои Записникот од Третата седница, одржана на 18.6.2025 година.

\*

\* \*

**Точка 1**

Никица Кусиникова го објасни процесот за подготовка на Предлог-Деловникот за работа на Советот за соработка меѓу Владата и граѓанското општество, изработен од страна на Работната група на Советот и дискутиран на работилницата одржана на 3 и 4 септември 2025 година со поддршка на проектот „Техничка помош за подобрување на овозможувачката средина на граѓанските организации во Република Северна Македонија“. Таа се заблагодари на Маја Атанасова за внесените коментари и отвори дискусија за оваа точка.

Данче Данаиловска Бајдевска предложи член 39 да се дополни со нов став 4, кој ќе гласи: Постапката за разрешување на можен судир на интереси ќе се уреди со посебен акт на Советот.

Никица Кусиникова се осврна на коментарот на експертот Немања Недиќ, изборот на претставници на граѓански организации во советодавни и работни тела да се врши само од страна на членовите на Советот од редот на граѓанските организации. Предлогот не беше прифатен од страна на членовите на Советот, поради тоа што Советот е тело кое е составено од претставници на граѓански организации и на државни институции и како такво одлуките треба да настојува да постигне консензус помеѓу претставниците на граѓанските организации и оние на институциите

Беба Жагар укажа на неколку технички забелешки и предложи член 24 став 2 да гласи: Со **доставувањето по електронска пошта** на предлог дневниот ред и објавувањето на материјалите на веб страницата на Советот, се смета дека членовите на Советот се известени за времето и местото на одржувањето на седницата, како и дека им се доставени предлогот на дневниот ред и материјалите за седницата.

**Заклучок:**

Советот за соработка меѓу Владата и граѓанското општество го разгледа Предлог-Деловникот за работа на Советот за соработка меѓу Владата и граѓанското општество и го донесе Деловникот, со следниве укажувања:

- член 39 се дополнува со нов став 4, кој гласи: Постапката за разрешување на можен судир на интереси ќе се уреди со посебен акт на Советот,

- член 24 став 2 гласи: Со доставувањето по електронска пошта на предлог дневниот ред и објавувањето на материјалите на веб страницата на Советот, се смета дека членовите на Советот се известени за времето и местото на одржувањето на седницата, како и дека им се доставени предлогот на дневниот ред и материјалите за седницата.

**Точка 2**

Никица Кусиникова ја образложи Предлог-Програмата за работа на Советот за соработка меѓу Владата и граѓанското општество 2025-2026 и изрази благодарност до членовите на Советот кои дадоа придонес со свои коментари. Таа објасни дека Предлог-Програмата ги содржи активностите кои произлегуваат од Стратегијата на Владата за соработка со и развој на граѓанското општество 2025-2028 за временскиот период 2025-2026 година, како и теми и аспекти кои произлегуваат од работата на Советот, вклучително и градење на капацитети на Советот и Стратегијата за комуникација на Советот. Истакна дека самиот документ е структуриран според надлежностите на Советот, се со цел обезбедување на она што е утврдено како надлежност и активност на Советот, со што Советот ги исполнува обврските утвдени од Владата во Одлуката за формирање на Советот. Таа укажа дека Предлог-Програмата е дополнета со Буџет и отвори дискусија по ова прашање. Воедно ја истакна потребата од консултации со граѓанските организации за да се дискутира за потребата од додавање на дополнителни теми и предлози од интерес на граѓанскиот сектор кои би биле дел од Предлог Програмата за 2026 година.

Данче Данаиловска Бајдевска предложи, со оглед на тоа дека во Одлуката за формирање на Советот во член 2 став 1 алинеја 7 Советот дава препораки за унапредување на вклученоста на граѓанското општество во процесот на креирање на политиките, во делот Надлежност на Советот, Предлог-Програмата да се дополнета со нова активност 7.3 Усвојување и креирање на модел за учество на граѓанското општество во процесот на пристапни преговори со Европската Унија, со временска рамка јуни 2026 година, кој би бил изработен од страна на Советот.

Бојана Босилкова се согласи со овој предлог и препорача да се додаде и Реформската агенда 2024-2027 и Планот за раст за земјите од Западен Балкан 2024-2027, истакнувајќи дека во изминатиот период граѓанските организации прават мониторинг на Реформската агенда. Никица Кусиникова предложи овој предлог да се разгледа на тематска седница на Советот.

**Заклучок:**

Советот за соработка меѓу Владата и граѓанското општество ја разгледа Предлог-Програмата за работа на Советот за соработка меѓу Владата и граѓанското општество 2025-2026 и ја донесе Програмата во предложениот текст, со укажување да се додаде активност 7.3 Усвојување и креирање на модел за учество на граѓанското општество во процесот на пристапни преговори со Европската Унија, со временска рамка јуни 2026 година.

**Точка 3**

Никица Кусиникова информираше дека Министерството за правда формираше нова Работната група за Законот за здруженија и фондации и ѝ даде збор на Бојана Босилкова да информира до каде е процесот на креирање на законот, која е динамиката на работа и можно вклучување на претставници на Советот во Работната група за изработка на овој закон.

Бојана Босилкова информираше за тоа како се номинираат претставници во оваа работна група, истакна дека граѓанскиот сектор е застапен во голем број, за краток период на Единствениот национален електронски регистар на прописи (ЕНЕР) ќе биде објавен Нацрт-Извештај за проценка на влијанието на регулативата, што би значело дека граѓанските организации и јавноста ќе бидат информирани за тоа што се произлегува и какви влијанија имаат измените во овој закон.

Дарко Димов укажа на потребата од вклучување во Работната група на член и заменик член од редот на членовите на Советот од граѓанските организации и дека за тоа Советот треба писмено да се обрати до Министерството за правда. Додаде дека овој Совет има централна улога и смета дека треба да учествува во работната група со лица кои имаат претходно искуство и експертиза за законот. Понатаму, побара објаснување од Министерството за правда како е формирана работната група, истакнувајќи дека во работната група недостасуваат експерти, сегашни или претходни, кои биле дел од креирање на законот или биле дел од претходни работни групи. Иако има застапеност преку мрежите/платформите кои се вклучени во процесот смета дека е побитна експертизата и институционалната меморија за да се обезбеди континуитет на процесите. Тој побара Советот да заземе став дали воопшто се потребни измени на Законот за здруженија и фондации. Основата за отворање на законот, во претходниот процес, беше да се регулира државното финансирање, но видлив е недостатокот на волја од страна на институциите за дефинирање на Фондот за развој на граѓанските организации, на начин и форма предвиден во актуелниот предлог на закон – па поради ова целата реформа би била незначајна. На крај укажа на потребата од редовно информирање на Советот за работата на Работната група.

Бојана Босилкова информираше дека во Министерството за правда има согласност да се дополни составот на Работната група со член и заменик член од Советот и ја истакна важноста од менување на Законот за здруженија и фоднации, додавајќи дека државното финансирање не е единствено нешто што е потребно да се менува.

Данче Данаиловска Бајдевска искажа загриженост дека кога се менува закон треба да се објави проценка на влијанието на регулативата на Единствениот национален електронски регистар на прописи (ЕНЕР) со цел транспарентно отпочнување на измена во закон.

Бојана Босилкова одговори дека на Единствениот национален електронски регистар на прописи (ЕНЕР) во 2022 година е објавено Известување за започнување на процес на измени во Законот за здруженија и фондации и дека на истиот линк се прикачуваат новите документи за овој закон, како што е пракса и со другите закони.

**Заклучок:**

Советот за соработка меѓу Владата и граѓанското општество заклучи да се достави посмено барање до Министерството за правда за дополнување на составот на Работната група за измени и дополнувања на Законот за здруженија и фондации со член и заменик член од Советот од редот на граѓанските организации.

**Точка 4**

Миа Деспотовска од Одделението за соработка со невладини организации, информираше за клучните наоди од Извештај за финансирање на програмски активности на здруженија и фондации од буџетот на органите на државна управа и единиците на локалната самоуправа во 2024 година. Таа даде преглед на вкупно доделените средства за поддршка на здруженија и фондации, при што посочи колку од нив се распределени преку јавен оглас, а колку во постапка без јавен оглас. Дополнително, ги презентираше износите и процентуалната распределба на средствата од страна на органите на државната управа и од општините, со поделба според начинот на распределба.

Дарко Димов информираше за извештајот изготвен од МЦМС, укажувајќи на значителни разлики меѓу податоците добиени од органите на државната управа и оние прикажани во Извештајот на Одделението за соработка со невладини организации. Тој истакна дека според МЦМС вкупно доделените средства на централно ниво во 2024 година изнесуваат околу 1.368.390.350 денари, додека според Одделението 1.596.262.038 денари, што претставува разлика од 227.871.688 денари. Како примери ги наведе големите разлики кај Министерството за социјална политика, демографија и млади (поради вклучување на средства за Црвениот крст), нецелосните информации од Министерството за култура и туризам, како и не прикажани средства кај Министерството за здравство, Министерството за земјоделство, шумарство и водостопанство и Фондот за иновации и технолошки развој. Дополнително посочи дека најголем дел од вкупните износи доаѓаат од Министерството за спорт, кое според МЦМС има доделено 755.868.421 денари или повеќе од 50% од вкупните средства, што создава дисторзија во целокупната слика за финансирањето на граѓанските организации и поради тоа овие средства треба да се прикажуваат одвоено. Тој нагласи дека ваквите несогласувања укажуваат на потребата од усогласување на методологијата и класификацијата за прибирање на податоци, обезбедување целосни информации од сите органи на државната управа и општините, јасно разграничување на средствата доделени на здруженија и фондации од оние дадени на други субјекти, како и отворање поширока дискусија за статусот на спортските организации.

Никица Кусиникова се надоврза на извештајот, прашувајќи дали процентот од 13% учество на средствата во вкупните приходи на граѓанските здруженија ги вклучува и приходите на Црвениот крст, имајќи предвид дека тој е регистриран по друг закон. Таа истакна дека е важно да се разграничат средствата што се доделуваат кон приватни ентитети и да се избегне искривување на сликата. Дополнително посочи дека спортските здруженија се специфична категорија – дел се регистрирани според Законот за здруженија и фондации, но средствата што ги добиваат често ја нарушуваат реалната слика и затоа во извештајот треба да се направи соодветно разграничување.

Весна Тасевска образложи дека во Извештајот се содржани податоци за Црвениот крст поради фактот што неговите подружници се регистрирани според Законот за здруженија и фондации и посочи дека се очекуваат измени во Законот за спорт кои ќе доведат до пререгистрација на спортските федерации и здруженија, што ќе овозможи поголема прецизност при следните извештаи. Воедно побара поддршка од членовите на Советот со предлози за тоа како да се подобри медодологијата за прибирање на податоци и известување за финансиската поддршка на граѓанските организации од министерствата и општините.

Данче Даниловска Бајдевска нагласи дека е потребна ревизија на методологијата. Според неа, Советот треба да размисли како заедно со Генералниот секретаријат да развие модел за следење на овие средства, што би ја зголемило довербата и на Министерството за финансии во процесот.

Андреј Сених предложи да се формира работна група која заедно со Македонскиот центар за меѓународна соработка ќе даде предлози за подобрување на начинот на прибирање и обработка на податоците, како и нивно вкрстување со извештаите на Одделението.

Елизабета Поп-Ангелова праша дали извештаите на Генералниот секретаријат се усогласуваат со евиденцијата на Министерството за финансии. Таа нагласи дека институциите мораат да ги усогласат своите извештаи за исплатите од буџетските ставки (како 464 и 463) со трезорот пред нивно доставување, и предложи во иднина податоците директно да се прибираат од Министерството за финансии заради поголема точност.

Емилиа Ѓероска укажа дека распределбата на средствата е нерамномерна – 40% од организациите регистрирани во Скопскиот регион користат речиси 80% од средствата, додека останатите региони делат само 20%. Дополнително, и на централно и на локално ниво, значаен дел од средствата завршуваат кај спортските здруженија, што ја ограничува поддршката за други типови организации.

**Заклучоци:**

1. Советот за соработка меѓу Владата и граѓанското општество го разгледа Извештајот за финансирање на програмски активности на здруженија и фондации од буџетот на органите на државна управа и единиците на локалната самоуправа во 2024 година, како материјал за информирање.
2. Се препорачува на една од наредните седници на Советот да се разгледа можноста за формирање на работна група што ќе предложи методологија на прибирање на податоци за финансиска поддршка на здруженија и фондации од централниот буџет и буџетот на едините на локалната самоуправа.

**Точка 5**

Никица Кусиникова информираше дека Андреј Сених, како член и Валентина Величковска, како заменик член, учествувале во работата на Комисијата на Министерството за односи меѓу заедниците за распределба на финансиски средства наменети за програмските активности на здруженијата и фондациите и доставиле извештај со согледувања и препораки.

Андреј Сених информираше дека извештајот, изготвен заедно со Валентина Величковска, дава поширок осврт не само на работата на Комисијата, туку и на претходните фази на процесот. Потсети дека Советот не бил формиран при конципирањето на Програмата за финансирање на програмските активности на здруженијата и фондациите за 2025 година, што значи не можело да се биде вклучен во определувањето на приоритетите. Предложи за во иднина, Програмата во предлог форма да биде објавена за консултација. Тој нагласи дека од седумте предвидени приоритети, најмалку четири се однесуваат исклучиво на теми во надлежност на Министерството за односи меѓу заедниците, што создава дис баланс во однос на пошироките потреби на граѓанското општество. Дополнително, постави прашање за капацитетот на министерството да проценува иницијативи поврзани со области како што се антикорупција, транспарентност итн. Посебно укажа на клучните недостатоци во процесот на работа на Комисијата: отсуството на заеднички напор да се осигури правично и непристрасно рангирање на предлог проектите, што доведе до големи разлики во оценувањето од страна на различни членови. Потенцира дека ваквиот субјективен пристап доминирал низ целата ранг листа и како пример наведе дека кај 70% од пријавите имало разлики помеѓу членовите на комисијата од 5 или повеќе бода (при сакала од 1 до 10 бода) по некој од двата критериуми што се однесувале на буџетот. Како дополнителен проблем го посочи непојавувањето на претставникот од Министерството за правда на редовно закажаните седници на кои се вршела евалуација на пријавите, а останатите членови биле информирани дека овој член на комисијата за избор евалуацијата на 74 пријави ја направил на една седница која не била уредно закажана и се одржала во сабота (обемот на работа за кој на останатите членови им биле потребни најмалку 8 цели работни денови, била завршена во 1 ден). Заклучи дека иако Кодексот на добри практики за финансиска поддршка на здруженија на граѓани и фондации и Деловникот за работа на Комисијата формално биле испочитувани, суштински недостасувала објективност и усогласеност во примената, што отвара легитимни прашања за интегритетот и кредибилитетот на процесот. Изнесе препораки за неопходно значително подобрување на процесот од технички и суштински аспект, додека на Советот му препорача да инсистира на целосна вклученост во дефинирањето на приоритетните области за коишто се доделува финансиска поддршка, како и на тоа претставник на Советот да учествува како набљудувач на процесот, а не како про-форма член на Комисијата за избор. Никица Кусиникова посочи дека прашањата поврзани со процесите на доделување средства ќе бидат актуелни и во иднина, особено имајќи ги предвид измените на Законот за здруженија и фондации. Потсети на позитивни примери од претходни интервенции на Советот, како при повици на Министерството за животна средина и просторно планирање и Министерството за социјална политика, демографија и млади и нагласи дека Советот може да придонесе за транспарентност и ефикасност на овие процеси.

Суеда Бајрами се заблагодари за учеството на претставниците од Советот и за нивниот придонес во изборот на добри проекти. Потврди дека извештајот со препораките бил разгледан и пренесен до Кабинетот на министерот, при што дел биле прифатени, а за дел биле дадени образложенија. Таа детално го објасни процесот на подготовка и објавување на повикот: министерството организирало консултации со граѓански организации од помалите етнички заедници за утврдување на приоритетите, кои во најголем дел произлегуваат од надлежностите на министерството за промоција и унапредување на меѓуетничките односи, како и од програмата на Владата (вклучувајќи теми од Поглавје 23). Во однос на транспарентноста, истакна дека повикот бил објавен согласно Одлуката за условите за распределба и користење на средства за финансирање на програмските активности на здруженија и фондации од буџетот на Министерството за односи меѓу заедниците за 2025 година. За административниот дел, посочи дека обемот на обрасците може да се поедностави доколку се смета за потребно. За работата на Комисијата, информираше дека поради краткиот период за разгледување на апликациите и оценување на предлог проектите од самите членови на комисијата е побарано проектите да не се читаат на глас од страна на претседателот на Комисијата. Овој пристап бил примен како компромис во интерес на времето. Исто така, додаде дека дел од препораките, особено техничките, ќе бидат земени во предвид за во иднина и дека има простор за унапредување на процесите. Исто така истакна дека Советот ќе биде вклучен во креирањето на Програмата за финансирање на програмски активности на здруженија и фондации за 2026 година, и за начинот на вклучување ќе биде навремено информиран.

Никица Кусиникова заклучи дека поради ограниченото време, дискусијата по оваа точка ќе продолжи на следната седница.

**Заклучок:**

Советот за соработка меѓу Владата и граѓанското општество заклучи дискусијата по Извештајот за учеството на претставници на Советот во работата на Комисијата за распределба на финансиски средства наменети за програмските активности на здруженијата и фондациите од Буџетот на Министерството за односи меѓу заедниците, во својство на член и заменик член, да продолжи на наредната седница на Советот, со цел да се формулират конкретни препораки.

**Точка 6**

Никица Кусиникова информираше дека Кабинетот на заменикот на претседателот на Владата задолжен за политики на добро владеење достави барање до Советот за номинирање на еден претставник од граѓанското општество во работна група за подготвување на Нацрт - Стратегија за транспарентност за (2027-2029).

Данче Даниловска Бајдевска препорача да се консултира Кабинетот на заменикот на претседатеот на Владата за можноста Советот да објави повик за номинирање на минимум 3 до 5 претставници на граѓански организации во работната група за подготовка на новата Стратегија за транспарентност. Таа истакна дека двете претходни Стратегии за транспаретнот беа креирани по иницијатива и со поддршка од граѓанското општество, а кое има капацитет и континуитет во работата во оваа област од две децении и може да даде само позитивен придонес во ваков важен процес.

**Заклучок:**

Советот за соработка меѓу Владата и граѓанското општество заклучи, по претходни консултации со Канитетот на заменикот на претседателот на Владата задолжен за политики н добро владеење, да објави Јавен повик за учество на тројца претставници на граѓанското општество во Работната група за подготвување на Нацрт-Стратегија за транспарентност (2027-2029)

Седницата заврши во 14:00 часот.

Претседателка на Советот за соработка

меѓу Владата и граѓанското општество

Никица Кусиникова

ДОСТАВЕНО ДО:

* Лидија Најдова-Ниневска и Гоце Стоиловски- Министерство за внатрешни работи
* Бојана Босилкова и Александра Цветановска - Министерство за правда
* Суеда Бајрами и Егзона Локи - Министерство за односи меѓу заедниците
* Даница Насова Иванова и Марија Николовска Ѓорѓиев- Министерство за европски прашања
* Ангелина Јакимовска и Оливера Маркоска Ивановски - Министерство за финансии
* Елизабета Поп-Ангелова и Бети Попова - Министерство за економија и труд
* Бесник Бајрами Јелена Арсова - Министерство за здравство
* Весна Виѓњевиќ и Александра Анчева - Министерство за образование и наука
* Шпреса Саиди и Александра Крстеска Ангеловска - Министерство за социјална политика, демографија и млади
* Стефан Вангелски и Александра Куновска - Министерство за локална самоуправа
* Снежана Ристовска Ирина Димовска - Министерство за култура и туризам
* Оливера Јакшиќ Транталовска и Марјан Патлиџанковски- Министерство за дигитална трансформација
* Лендита Дика и Мисрете Едипи - Министерство за животна средина и просторно планирање
* Валентина Величковска и Дарко Димов - Македонски центар за меѓународна соработка Скопје
* Дарко Аврамовски и Лејла Тутиќ - Коалиција на здруженија на граѓани „Сите за правично судење“ Скопје
* Маја Атанасова и Бојана Божиновска Силјановска - Македонско здружение на млади правници-МЗМП Скопје
* Симонида Кацарска и Беба Жагар - Институт за европска политика Скопје
* Никица Кусиникова и Виктор Мирчевски - Здружение Конект Скопје
* Моника Илиоска Кантарџиоска и Томислав Гајтаноски - Коалиција на младински организации СЕГА Прилеп
* Сузана Стојановска и Ирена Лозана- Здружение за рехабилитација и инклузија на лица со даунов синдром Дневен центар Доза Среќа Скопје
* Асиб Зекир и Мартина Иљаз – Здружение Иницијатива за економски развој на Ромите РЕДИ Скопје
* Теа Зографска и Мартина Станковиќ - Сојуз-Национален совет за родова рамноправност Скопје
* Елизабета Божиноска- ХЕРА Асоцијација за здравствена едукација и истражување Скопје и Андреј Сених, Здружение за поддршка на луѓето кои живеат со ХИВ- Заедно посилни, Скопје
* Емилиа Ѓероска и Рубин Николоски - Здружение на граѓани за унапредување на развојните процеси Про Локал Битола
* Зоран Димов- Здружение Ромски Деловен Информативен Центар на Македонија- ЗРДИЦМ Скопје и Ахмет Јашаровски – Центар за ромска заедница ДРОМ Куманово
* Бардил Јашари и Данче Даниловска Бајдевска - Фондација за интернет и општество Метаморфозис Скопје
* Драгица Вучковиќ и Милорад Вучковиќ - Здружение за заштита на околината и дрвото Екодрводекор Битола